# Zápisnica zo zasadnutia

# Únie múzeí v prírode pri Zväze múzeí na Slovensku

# (ďalej UMP a ZMS)

Dátum konania zasadnutia: 20.02.2019

Miesto konania zasadnutia: Kysucké múzeum v Čadci

Prítomní členovia UMP: podľa prezenčnej listiny

## Program:

1. Otvorenie, kontrola uznášaniaschopnosti
2. Voľba zapisovateľa a overovateľa zápisnice
3. Prijatie nových členov
4. Správa o činnosti UMP a výboru UMP (L. Jonov)
5. Návrh plánu činnosti na rok 2019
6. Rozprava o realizovaných a pripravovaných podujatiach v múzeách v prírode (ďalej MP)
7. Diskusia
8. Návrh na uznesenie a schválenie uznesenia

## Ad.1.

Na úvod zasadnutia UMP privítal všetkých prítomných riaditeľ Kysuckého múzea v Čadci Miloš Jesenskýa  poprial im príjemné a prínosné rokovanie. Predseda UMP L. Jonov privítal prítomných členov. Predstavil program zasadnutia, ktorý bol následne prítomnými členmi jednohlasne schválení. Zasadnutia sa zúčastnilo 16 (14 + 2 delegovaní) z 27 členov, čo predstavuje nadpolovičnú väčšinu. Predseda mohol konštatovať, že zasadnutie je uznášaniaschopné.

## Ad. 2

Predseda UMP L. Jonov vyzval prítomných na voľbu zapisovateľa a overovateľa. Zvolený bol zapisovateľ – Mgr. Františka Marcinová, PhD. a kontrolór zápisnice H. Kotvasová (za: 12, proti: 0, zdržal sa: 4).

## Ad. 3.

Predseda UMP predstavil nových členov, ktorí boli prijatí Radou UMP do UMP a zároveň nových prítomných členov aj privítal na ich prvom zasadnutí.

Noví členovia:

1. Simona Jaššová (Slovenské národné múzeum – Múzeá v Martine, Múzeum slovenskej dediny)
2. Tomáš Adamčík (Kysucké múzeum v Čadci)
3. Natália Špesová (Ľubovnianske múzeum – hrad v Starej Ľubovni)
4. Ján Compeľ (Ľubovnianske múzeum – hrad v Starej Ľubovni)
5. Peter Kočan (Bardejovské múzeum v Bardejove)

## Ad. 4. a 5.

Predseda UMP L. Jonov predniesol správu o činnosti UMP a činnosti výboru UMP a keďže sa mnohé programy a činnosť prelínajú s rokom 2019 predniesol zároveň nový plán činnosti na rok 2019.

V roku 2018 výbor zasadal raz – 6.11.2018. Okrem toho bolo množstvo záležitostí riešených e-mailovou komunikáciou. L. Jonov informoval o komunikácii s vedením Fondu na podporu umenia (ďalej FPU) na vytvorenie osobitného podprogramu pre múzeá v prírode (ďalej MvP). Taktiež informoval o spoločnej konferencii, ktorá by sa mala konať 15. –16.05.2019 v MvP vo Vychylovke. Kysucké múzeum podalo na toto podujatie projekt na FPU, ktorý bol podporený sumou 2 500,00 €. Konferencia je rozdelená do dvoch dní. 1. deň sa bude venovať téme prítomnosti a minulosti MvP, 2. deň bude venovaný etnologickej konferencii. Prítomní členovia schválili názov konferencie Múzeá v prírode – koncepcie, realita a vízie. Na účasť majú byť oslovené: jednotlivé MvP, Národopisná spoločnosť Slovenska, zriaďovatelia MvP, FPU a zahraniční partneri napr. Metodické centrum v Múzeu Valašskej dediny v Rožnově pod Radhoštěm. Osobitné pozvanie by malo ísť Jurajovi Langerovi, ktorý stál pri zrode väčšiny MvP na Slovensku.

Okrem toho prebehla komunikácia s členmi o prijatí návrhu riešenia projektu týkajúceho sa národnostných menšín. Túto ponuku členovia neprijali.

Taktiež padol návrh na vytvorenie spoločného kalendára podujatí jednotlivých MvP. Prítomní členovia sa dohodli, že kalendár vytvorí Kysucké múzeum v Čadci a vydanie bude finančne podporené UMP. Jednotlivé múzea majú dodať podklady ku kalendáru podujatí najneskôr do 28.02.2019. Členovia sa zhodli na formáte skladačky, ktorá bude prezentovať všetky MvP.

Predseda UMP L. Jonov poprosil prítomných členov o návrh na konanie spoločného dňa MvP. Po dlhšej diskusii padol návrh na 2. septembrovú nedeľu, ktorá v roku 2019 pripadá na 13.09.2019. Prítomní členovia sa dohodli, že v septembri uskutočnia taktiež pracovné stretnutie s malou besedou. Téma bude dohodnutá v priebehu roka.

Podrobnejšie správy viď príloha zápisnice.

## Ad. 6.

#### Múzeum slovenskej dediny v Martine (informoval R. Sýkora)

* rok 2018 najmä realizácia dvoch cezhraničných projektov :
1. Interreg PL – SK „Pri ceste na dedine“ – v rytme práce dávnych priemyselných závodov a remeselných dielní. V rámci tohto projektu bolo v Múzeu slovenskej dediny (ďalej MSD) opravených 10 objektov v expozičnom regióne Orava, sprístupnia sa 2 nové expozície (expozícia zvonkárstva v zvonkárskej dielni zo Zázrivej, expozícia včelárstva v sýpke usadlosti z Vyšného Kubína) a vzniknú situačné premeny v 3 expozičných objektoch. V rámci projektu sa konalo množstvo mäkkých aktivít –programové podujatia Oravská nedeľa Ľanová nedeľa, edukačno-prezentačný program Cesta Ľanového semienka a tiež vznikla edukačná brožúra Cesta tradičnými oravskými remeslami a výrobami. Do tohto projektu bolo zapojené aj Múzeum oravskej dediny v Zuberci.
* Interreg SK – CZ Kultúrne dedičstvo Javorníkov a Beskýd. V rámci projektu, ktorý v súčasnosti prebieha, sa zachráni a zhodnotí 7 objektov tradičnej architektúry (výmena šindľových a slamených strešných krytín, oprava vykurovacích zariadení, vytvorenie priestoru pre workshopy a edukačné programy, termosanácia). Súčasťou projektu budú aj 2 workshopy – v dňoch 11. – 12.05.2019 sa uskutoční v MSD workshop zameraný na tesárstvo a šindliarstvo a v dňoch 24. – 25.08. 2019 sa bude konať workshop na spracovanie slamy ako strešnej krytiny. Záverečným výstupom projektu je konferencia s témou diagnostika a ochrana drevených objektov v MvP, ktorá sa bude konať v septembri, kde budú prezentované výsledky projektu. V rámci konferencie bude prebiehať ukážka termosanácie. Okrem uvedených aktivít sa bude realizovať aj spoločná výstava Tradičná stavebná kultúra Javorníkov a Beskýd a 2 programové podujatia (Beskyde, Beskyde – 12. 5. 2019; Dožinky – 25. 8. 2019) Múzeum slovenskej dediny v Martine v roku 2018 uskutočnilo okolo 15 podujatí.

#### Skanzen v Bardejovských kúpeľoch (informoval L. Jonov a P. Kočan)

* rok 2018 sa v Bardejove niesol v znamení rekonštrukcie Villy Rákoczy, kde bola v októbri 2018 otvorená expozícia dejín bardejovských kúpeľov.
* v roku 2019 sa pripravuje realizácia projektu FPU pre tvorbu novej národopisnej expozície vo Ville Rákoczy – otvorená by mala byť v októbri 2019
* v auguste sa pripravuje workshop – obnova hlinených omietok a podláh, v rámci ktorého by mal byť opravený sypanec z Maľcova
* z podujatí sa konali tradičné podujatia ako: hrnčiarska nedeľa, v rámci ktorej bola postavená poľná hrnčiarska pec; konali sa tradičné festivaly a programy v spolupráci s rusínskou obrodou

#### Múzeum oravskej dediny v Zuberci (informoval R. Janoštin)

* podobne ako MSD v MT bol zapojený do projektu Interreg PL – SK v rámci ktorého prebehla výmena šindľových krytín na troch objektoch v múzeu. Boli vytvorené nové náhony na valchu a mlyn, činnosť ktorých bola prezentovaná v rámci podujatí plátenná a súkenná nedeľa. Okrem toho boli doplnené aj ďalšie expozície.
* bolo reprízovaných množstvo podujatí napr. remeslá na dedine a folklórne podujatia. V rámci podujatí boli výrazné Veľká noc a najmä Podroháčske folklórne slávnosti.

#### Múzeum kysuckej dediny vo Vychylovke (informovala A. Kupková)

* v roku 2018 bola každá druha nedeľa v MP remeselná – programová
* v rámci opráv sa uskutočnila výmena strešných krytín na dvoch objektoch
* vymenili sa výstavy v budove železničky – v roku 2018 modrotlač, 2019 – lokomotívy trochu inak
* pre spoluprácu bola oslovená umelecká škola v Kežmarku
* v rámci činnosti bol obnovený Raganov mlyn, kde bol vytvorený detský kútik
* taktiež boli sprístupnené koľajničky trochu inak
* múzeum sa neustále trápi s nízkou návštevnosťou a taktiež s ťažbou dreva.
* každoročne koná múzeum súťaž v ručnom kosení.

#### Múzeum ľudovej architektúry pod hradom Ľubovňa (informoval D. Janický, N. Špesová)

* rok 2018 sa niesol v Múzeum ľudovej architektúry pod hradom Ľubovňa (ďalej MĽA) v dvoch rovinách
	1. prezentácia remesiel v rámci remeselných nedieľ výstupom čoho je aj edukačná brožúra
	2. dozvukov v rámci súťaže Zem spieva – koncovým podujatím bolo edukačno-prezentačné podujatie Skanzen spieva.
* v rámci výstav bolo v roku 2018 v MĽA prezentované Kožušníctvo na Spiši, ktoré pozostávalo najmä z domácich zbierkových predmetov
* v septembri sa v areáli MĽA uskutočnila etnologická konferencia Tradičná strava a stravovanie. Samotná konferencia sa odohrávala v budove Hájovne z Malého Lipníka, počas konferencie sa v areáli múzea uskutočnilo množstvo sprievodných podujatí
* prebieha pravidelná údržba a oprava objektov MĽA
* v roku 2018 sa pokračovalo vo výstavbe tzv. Slovenskej ulice a prebiehal výskum na realizáciu stavby židovských objektov v MĽA
* okrem toho sa uskutočnilo množstvo tradičných podujatí ako napr. Ej, fašiangy, fašiangy; Deň medu; Slávnosti Cyrila a Metoda; Hubertovské slávnosti.
* rok 2019 sa bude niesť v znamení poľnohospodárskych prác, ktorým budú venované jednotlivé podujatia, a tiež hlavná výstava v MĽA.

## Ad. 7

Vedúca A. Kupková prezentovala katalóg z výstavy v Múzeu kysuckej dediny vo Vychylovke. Taktiež ďalší zúčastnení prezentovali svoje publikácie. F. Marcinová informovala o všeobecnej činnosti a podujatiach v rámci ZMS.

## Ad. 8

Návrh uznesenia v nižšie uvedenom znení bol schválený jednohlasne.

### Uznesenie zasadnutia UMP pri ZMS

#### Zasadnutie UMP pri ZMS:

#### Schvaľuje:

* realizáciu projektu a  konferencie UMP v Múzeu kysuckej dediny vo Vychylovke
* realizáciu spoločného kalendára podujatí na rok 2019
* realizáciu spoločného Dňa múzeí v prírode na 2. septembrovú nedeľu

#### Berie na vedomie:

* správu o činnosti UMP za rok 2018 (viď príloha)
* správy o jednotlivých podujatiach v členských múzeách UMP
* prijatie nových členov
* použitie loga podľa predošlých materiálov UMP
* uskutočnenie pracovného stretnutia v septembri 2019

#### Navrhuje:

* každoročnú tvorbu spoločného kalendária podujatí
* vytvorenie spoločného projektu členských múzeí UMP v rámci grantového systému Fondu na podporu kultúry národnostných menšín
* vytvorenie platformy prezentácie jednotlivých múzeí v prírode v rámci podujatí členských múzeí UMP napr. formou prezentácie remesiel z jednotlivých regiónov.

### Úlohy vyplývajúce zo zasadnutia UMP

1. Vybrať vhodný termín, priestor a spôsob na zasadnutie UMP, ktoré sa bude konať v septembri

Z: Výbor UMP

T: máj 2019

1. Podanie žiadosti o dotáciu na ZMS na vydanie spoločného kalendára podujatí na rok 2019

Z: Výbor UMP

T: do 30.04.2019

1. Kontaktovať neaktívnych členov UMP ohľadom ich ďalšej činnosti v UMP.

Z: Výbor UMP

T: do 30.06.2019

1. Osloviť ďalšie múzeá v prírode so spoluprácou v rámci UMP

Z: Výbor UMP

T: 2. polovica 2019

V Starej Ľubovni, dňa 03.04.2019

Vypracovala: Mgr. Františka Marcinová, PhD. Schválil: Mgr. Lukáš Jonov, predseda UMP